Die Bolus Herbarium is 'n herbarium by die Universiteit van Kaapstad wat uit 350 000 plantspesies bestaan. Dr. Harry Bolus, (1834–1911), 'n ryk Kaapstadse sakeman, het sy versameling in 1865 in Graaff-Reinet begin, en dit is nou die oudste funksionerende herbarium in die land. Ná sy dood het die Suid-Afrikaanse Kollege (sedert 2 April 1918 die Universiteit van Kaapstad) sy herbarium, 'n biblioteek bestaande uit duur, unieke en vroeë boeke oor die botanie en 'n aansienlike bedrag geld vir die onderhoud en die uitbou van die versameling geërf. In 1924 is 'n spesiale gebou in Kirstenbosch vir die herbarium gebou, maar dit het naderhand nie geskik geblyk nie. Daarom is die herbarium in 1938 na die kampus verskuif. Dr. Louisa Bolus, Harry se niggie, was tot met haar dood in 1970 ook aan die herbarium verbonde. Navorsing en onderrig in botanie en ekologie by die herbarium dek 'n wye veld. Dit fokus op aspekte van die Kaapse flora soos taksonomie, inheemse plante, biogeografie en sistematiek en evolusie. Wetenskaplikes van oor die hele wêreld gebruik hierdie herbarium vir hul navorsing.